PMIndiaData/PMIndiaSum huggingface dataset:
ଉପରାଷ୍ଟ୍ରପତି ହମିଦ୍ ଆନସାରୀଙ୍କୁ ବିଦାୟ ସମ୍ବର୍ଦ୍ଧନା ଅବସରରେ ରାଜ୍ୟ ସଭାରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ଆଦରଣୀୟ ସଭାପତି ମହୋଦୟ, ଏକ ଦୀର୍ଘକାଳୀନ ସେବା ପରେ, ଆଜି ଆପଣ ନୂଆ କାର୍ଯ୍ୟକ୍ଷେତ୍ର ଆଡ଼କୁ ଗମନ କରିବେ ଏଥିପ୍ରତି ମୋର ପୂର୍ଣ୍ଣ ବିଶ୍ୱାସ ରହିଛି କାରଣ ଶାରୀରିକ ଭାବେ ଆପଣ ନିଜକୁ ବେଶ ଫିଟ ରଖିଛନ୍ତି । ଏପରି ଏକ ପରିବାର ଯାହାର ପାଖାପାଖି 100 ବର୍ଷର ସାର୍ବଜନୀନ ଜୀବନର ଇତିହାସ ରହିଛି, ତାଙ୍କର ଅଜା, ତାଙ୍କ ଜେଜେବାପା ଦିନେ ଜାତୀୟ ଦଳର ଅଧ୍ୟକ୍ଷ ଥିଲେ, ଏକଦା ସମ୍ବିଧାନ ସଭାର ସଦସ୍ୟ ଥିଲେ, ଏକପ୍ରକାର ଆପଣ ସେହି ପରିବାରର ପୃଷ୍ଠଭୂମିରୁ ଆସିଛନ୍ତି, ଯାହାଙ୍କର ପୂର୍ବଜମାନେ ସାଧାରଣ ଜୀବନରେ, ବିଶେଷ କରି କଂଗ୍ରେସର ଜୀବନ ସହିତ ଏବଂ କେତେବେଳେ ଖିଲାଫତ୍ ଆନ୍ଦୋଳନ ସହିତ ବେଶ ସକ୍ରିୟ ଥିଲେ । ଆପଣ ନିଜେ ମଧ୍ୟ ଜଣେ ପେଷାଦାର କୂଟନୀତିଜ୍ଞ ଥିଲେ । ଏବେ ପେଷାଦାର କୂଟନୀତିଜ୍ଞ ଅର୍ଥ କ’ଣ ପ୍ରଧାନମନ୍ତ୍ରୀ ହେବା ପରେ ତାହା ମୁଁ ବୁଝିପାରିଲି, କାରଣ ସେମାନଙ୍କ ହସିବାର ଅର୍ଥ କ’ଣ, ସେମାନଙ୍କ ହାତ ମିଳାଇବାର ଅର୍ଥ କ’ଣ, ତୁରନ୍ତ ବୁଝି ହୋଇନଥାଏ! କାରଣ ସେମାନଙ୍କ ଟ୍ରେନିଂ ହିଁ ସେପରି ହୋଇଥାଏ । କିନ୍ତୁ ସେହି କୌଶଳର ଉପଯୋଗ 10 ବର୍ଷ ଏଠାରେ ନିଶ୍ଚିତ ରୂପେ ହୋଇଥିବ । ଏ ସମସ୍ତଙ୍କୁ ସମ୍ଭାଳିବାରେ, ସେହି କୌଶଳର କେଉଁ ପ୍ରକାରର ଲାଭ ଏହି ସଦନକୁ ମିଳିପାରିଥିବ । ଜଣେ କୂଟନୀତିଜ୍ଞ ଭାବେ ଆପଣଙ୍କ କାର୍ଯ୍ୟକାଳର ଅଧିକାଂଶ ଭାଗ ପଶ୍ଚିମ ଏସିଆ ସହ ଯୋଡ଼ି ହୋଇ ରହିଛି । ସେହି ଅଂଚଳରେ ଆପଣ ଜୀବନର ଅଧିକାଂଶ ସମୟ ବିତାଇଛନ୍ତି, ସେହି ପରିବେଶରେ, ସେହି ବିଚାରରେ, ସେହି ତର୍କରେ, ସେପରି ଲୋକମାନଙ୍କ ମଧ୍ୟରେ ରହିଛନ୍ତି । ସେଠାରୁ ଅବସର ନେବା ପରେ ମଧ୍ୟ ଅଧିକାଂଶ କାମ ସେଠାରେ ଆପଣଙ୍କର ରହିଥିଲା, ସଂଖ୍ୟାଲଘୁ କମିଶନ ହେଉ କିମ୍ବା ଆଲିଗଡ଼ ବିଶ୍ୱବିଦ୍ୟାଳୟ, ଆପଣଙ୍କ ଜୀବନର କିଛି ଅଂଶ ସେଠାରେ ରହିଥିଲା । କିନ୍ତୁ ଏହି ଦଶ ବର୍ଷ ଏକ ଭିନ୍ନ ଦାୟିତ୍ୱ ଆପଣଙ୍କ ଭାଗରେ ଆସିଥିଲା ଏବଂ ସମ୍ପୂର୍ଣ୍ଣ ଭାବେ ଗୋଟିଏ ଗୋଟିଏ ମୁହୂର୍ତ୍ତ ସମ୍ବିଧାନ, ସମ୍ବିଧାନର ପରିସୀମା ମଧ୍ୟରେ ଚାଲିବା ଏବଂ ଆପଣ ତାହାକୁ ଉତ୍ତମ ରୂପେ ପାଳନ କରିବା ଲାଗି ଭରପୂର ପ୍ରୟାସ କରିଥିଲେ । ହୋଇପାରେ ଆପଣଙ୍କ ଭିତରେ କିଛି ଅଶ୍ୱସ୍ତି ରହିଥାଇପାରେ, କିନ୍ତୁ ଆଜି ପରେ ସେହି ସଂକଟ ଆପଣଙ୍କ ପାଖରେ ନଥିବ ଏବଂ ମୁକ୍ତିର ଆନନ୍ଦ ମଧ୍ୟ ମିଳିବ ଏବଂ ନିଜ ମୌଳିକ ଯେଉଁ ବିଚାର ରହିଥିବ, ତଦନୁଯାୟୀ ଆପଣଙ୍କୁ କାର୍ଯ୍ୟ କରିବାର, ଚିନ୍ତା କରିବାର, କହିବାର ଅବସର ମଧ୍ୟ ମିଳିବ । ଆପଣଙ୍କ ସହିତ ମୋର ଅଧିକ ପରିଚୟ ନଥିଲା, କିନ୍ତୁ ଯେତେବେଳେ ଭେଟ ହୋଇଥିଲା, ଅନେକ କିଛି ଆପଣଙ୍କ ଠାରୁ ଜାଣିବାକୁ-ବୁଝିବାକୁ ମିଳୁଥିଲା । ମୋର ବିଦେଶ ଗସ୍ତ ପୂର୍ବରୁ ଏବଂ ପରେ, ଯେତେବେଳେ ଆପଣଙ୍କ ସହିତ ଆଲୋଚନା କରିବାର ସୁଯୋଗ ମିଳୁଥିଲା, ଆପଣଙ୍କର ଯେଉଁ ଦୂରଦୃଷ୍ଟି ଥିଲା, ତାହା ମୁଁ ନିଶ୍ଚିତ ଭାବେ ଅନୁଭବ କରିପାରୁଥିଲି ଏବଂ ତାହା ମୋତେ ବିଭିନ୍ନ ପ୍ରସଙ୍ଗକୁ ମୁଁ ଯେଉଁ ଭାବେ ଦେଖୁଥିଲି, ତାହା ବ୍ୟତୀତ ଆଉ କ’ଣ ହୋଇପାରିବ, ତାହା ବୁଝିବାର ଏକ ଅବସର ଦେଉଥିଲା ଏବଂ ସେଥିପାଇଁ ହୃଦୟରୁ ମୁଁ ଆପଣଙ୍କ ନିକଟରେ କୃତଜ୍ଞ, ମୋ ପକ୍ଷରୁ ହୃଦୟରୁ ଆପଣଙ୍କୁ ଅନେକ ଅନେକ ଶୁଭକାମନା । ଦେଶର ଉପରାଷ୍ଟ୍ରପତି ରୂପେ, ଆପଣଙ୍କ ସେବା ପାଇଁ ଦୁଇ ସଦନ ତରଫରୁ, ଦେଶବାସୀଙ୍କ ତରଫରୁ ମଧ୍ୟ ଆପଣଙ୍କ ପ୍ରତି କୃତଜ୍ଞତା ଭାବ ରହିଛି ଏବଂ ଆପଣଙ୍କ ଏହି କର୍ତ୍ତୃତ୍ୱ, ଏହି ଅନୁଭବ ଏବଂ ଏହି ପଦ ପରେ ଅବସର, ଦୀର୍ଘ ସମୟ ଧରି, ସାମାଜିକ ଜୀବନରେ ତାହାର ଏକ ଓଜନ ରହିଛି । ରାଷ୍ଟ୍ରର ସାମ୍ବିଧାନିକ ମର୍ଯ୍ୟାଦା ମଧ୍ୟରେ କାର୍ଯ୍ୟ କରି ଦେଶର ମାର୍ଗଦର୍ଶନ କରିବାରେ ଆପଣଙ୍କ ସମୟ ଏବଂ ଶକ୍ତି କାମରେ ଲାଗିବ, ଏହା ହିଁ ମୋର ପୂର୍ଣ୍ଣ ଶୁଭକାମନା । ବହୁତ ବହୁତ ଧନ୍ୟବାଦ ।
ଭାରତ-ଆମେରିକା ଆଭ୍ୟନ୍ତରୀଣ ସୁରକ୍ଷା ସହଯୋଗ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ଆଭ୍ୟନ୍ତରୀଣ ସୁରକ୍ଷା କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଆମେରିକା ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମ୍ଓୟକୁ) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଏହି ବୁଝାମଣାପତ୍ର ଦ୍ୱାରା ଭାରତ ଏବଂ ଆମେରିକା ମଧ୍ୟରେ ଦ୍ୱିପାକ୍ଷିକ ସୁରକ୍ଷା ସମ୍ପର୍କ ଆହୁରି ସୁଦୃଢ଼ ହେବ । ଏଥିସହିତ ଏହା ଦୁଇ ଦେଶ ମଧ୍ୟରେ ଆଭ୍ୟନ୍ତରୀଣ ସୁରକ୍ଷା ବାର୍ତ୍ତାଳାପ ଅନ୍ତର୍ଗତ ପ୍ରସ୍ତାବିତ 6ଟି ଉପ-ଗୋଷ୍ଠୀ ମଧ୍ୟରେ ସହଯୋଗ ଏବଂ ମତବିନିମୟରେ ସହାୟକ ହେବ ।
ଭାରତ ଭୁଟାନ ଉପଗ୍ରହ ଭୁଟାନବାସୀଙ୍କ ସହ ଆମର ବିଶେଷ ସମ୍ପର୍କର ଏକ ପ୍ରମାଣ: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଭୁଟାନର ଲୋକଙ୍କ ସହ ଆମର ବିଶେଷ ସମ୍ପର୍କର ପ୍ରମାଣ ହେଉଛି ଭାରତ ଭୁଟାନ ଉପଗ୍ରହ । ମିଳିତ ଭାବେ ବିକଶିତ ଏହି ଉପଗ୍ରହର ସଫଳ ଉତକ୍ଷେପଣରେ ଶ୍ରୀ ମୋଦୀ ଭୁଟାନର ସୂଚନା ପ୍ରଯୁକ୍ତିବିଦ୍ୟା ଏବଂ ଟେଲିକମ୍ (ଡିଆଇଟିଟି) ବିଭାଗ ଏବଂ ଇସ୍ରୋକୁ ପ୍ରଶଂସା କରିଛନ୍ତି । ଭାରତ-ଭୁଟାନ ଉପଗ୍ରହର ସଫଳ ଉତ୍‍କ୍ଷେପଣ ସଂକ୍ରାନ୍ତରେ ଭୁଟାନର ମହାମହିମ ରାଜାଙ୍କର ଏକ ବାର୍ତ୍ତା ଏବଂ ପ୍ରଧାନମନ୍ତ୍ରୀଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ଭାରତ ଭୁଟାନ ଉପଗ୍ରହ ଭୁଟାନର ଲୋକଙ୍କ ସହ ଆମର ବିଶେଷ ସମ୍ପର୍କର ଏକ ପ୍ରମାଣ । ଏହି ମିଳିତ ବିକଶିତ ଉପଗ୍ରହର ସଫଳ ଉତକ୍ଷେପଣ ପାଇଁ ମୁଁ ଭୁଟାନର ଡିଆଇଟିଟି ଏବଂ ଇସ୍ରୋକୁ ପ୍ରଶଂସା କରୁଛି ।”
କେନ୍ଦ୍ରୀୟ କୃଷି ବିଶ୍ୱବିଦ୍ୟାଳୟ ଆଇନ 1992 ରେ ସଂଶୋଧନ ପ୍ରସ୍ତାବକୁ କେବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ କେନ୍ଦ୍ରୀୟ କୃଷି ବିଶ୍ୱବିଦ୍ୟାଳୟ (CAର କେତେକ ଧାରାରେ ସଂଶୋଧନ ପ୍ରସ୍ତାବକୁ ମଞ୍ଜୁରି ମିଳିଛି । ପ୍ରସ୍ତାବିତ ସଂଶୋଧନରେ ନାଗାଲେଣ୍ଡ ରାଜ୍ୟକୁ କେନ୍ଦ୍ରୀୟ କୃଷି ବିଶ୍ୱବିଦ୍ୟାଳୟ, ଇମ୍ଫାଲର କାର୍ଯ୍ୟ ପରିସର ଅଧୀନକୁ ଅଣାଯିବାର ପ୍ରସ୍ତାବ ରହିଛି । ଏହାଦ୍ୱାରା ନାଗାଲେଣ୍ଡର ଭେଟେରିନାରୀ ସାଇନ୍ସ କଲେଜ ଅଧିକ ସଂଖ୍ୟକ ପେଶାଦାର ମାନବସମ୍ବଳ ସୃଷ୍ଟି କରିବ ଯାହାକି ପଶୁପାଳନ ଓ ପ୍ରଜନନ କ୍ଷେତ୍ର ପାଇଁ ଢ଼େର ଆବଶ୍ୟକ । ଏହାଫଳରେ ଏହି କ୍ଷେତ୍ରର ସାମାଜିକ – ଆର୍ଥିକ ପ୍ରଗତି କ୍ଷେତ୍ରରେ ପରିବର୍ତ୍ତନ ଘଟିପାରିବ ଓ ରାଜ୍ୟର କୃଷକମାନେ ନୂତନ ଓ ଉନ୍ନତ ପ୍ରଣାଳୀରେ ଚାଷବାସର ସୁବିଧା ହାସଲ କରିପାରିବେ । ସେହିଭଳି ନାଗାଲେଣ୍ଡରେ କୃଷି ଉତ୍ପାଦନ ବୃଦ୍ଧି ପାଇବାର ଆଶା ରଖାଯାଇଛି । ପୁନଶ୍ଚ ମଣିପୁର କେନ୍ଦ୍ରୀୟ କୃଷି ବିଶ୍ୱବିଦ୍ୟାଳୟଠାରୁ ମଧ୍ୟ ନାଗାଲେଣ୍ଡ ଉପଯୁକ୍ତ ସହାୟତା ଓ ସହଯୋଗ ଲାଭ କରିପାରିବ ।
ରାଷ୍ଟ୍ରୀୟ ମାନବିକ ଅଧୀକାର ଆୟୋଗଙ୍କ ରୌପ୍ୟଜୟନ୍ତୀ ସମାରୋହକୁ ସମ୍ବୋଧିତ କରୁଛନ୍ତି ପ୍ରଧାନମନ୍ତ୍ରୀ;

• ଏନଏଚଆରସି ଉପେକ୍ଷିତ, ବଂଚିତ ଲୋକଙ୍କ ସ୍ୱର – ପ୍ରଧାନମନ୍ତ୍ରୀ; • ଇ-ଅଦାଲତ ସଂଖ୍ୟାରେ ବୃଦ୍ଧି, ରାଷ୍ଟ୍ରୀୟ ନ୍ୟାୟିକ ଡାଟା ଗ୍ରୀଡକୁ ସଶକ୍ତ କରିବା ଉପରେ ଗୁରୁତ୍ୱ; • ମାନବିକ ଅଧୀକାରର ସୁରକ୍ଷା କେବଳ ଏକ ସ୍ଳୋଗାନରେ ସୀମିତ ନ’ରହୁ; • ନିରନ୍ତର ବିକାଶ ଲକ୍ଷ୍ୟ ହାସଲ ଦିଗରେ ଏନଏଚଆରସିଙ୍କ ଭୂମିକା ଗୁରୁତ୍ୱପୂର୍ଣ୍ଣ ବିଗତ ଅଢେଇ ଦଶନ୍ଧି ଧରି ଉପେକ୍ଷିତ ଏବଂ ନ୍ୟାଯ୍ୟ ଅଧୀକାରରୁ ବଂଚିତ ଲୋକମାନଙ୍କ ସପକ୍ଷରେ ସ୍ୱର ଉତ୍ତୋଳନ କରି ରାଷ୍ଟ୍ରୀୟ ମାନବିକ ଅଧୀକାର ଆୟୋଗ (ଏନଏଚଆରସି) ରାଷ୍ଟ୍ର ଗଠନରେ ଗୁରୁତ୍ୱପୂର୍ଣ୍ଣ ଯୋଗଦାନ କରିଛନ୍ତି ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । ଆଜି (ଶୁକ୍ରବାର) ରାଷ୍ଟ୍ରୀୟ ମାନବିକ ଅଧୀକାର ଆୟୋଗଙ୍କ ରୌପ୍ୟ ଜୟନ୍ତୀ ସମାରୋହକୁ ସମ୍ବୋଧିତ କରିବା ଅବସରରେ ସେ କହିଛନ୍ତି ଯେ, ମାନବିକ ଅଧୀକାରର ସୁରକ୍ଷା ଆମ ସଂସ୍କୃତିର ଏକ ଗୁରୁତ୍ୱପୂର୍ଣ୍ଣ ଅଂଶବିଶେଷ । ମାନବିକ ଅଧିକାରସମୂହର ସୁରକ୍ଷା ପାଇଁ ସ୍ୱାଧୀନତା ପରେ ଏକ ସ୍ୱତନ୍ତ୍ର ଏବଂ ନିରପେକ୍ଷ ନ୍ୟାୟ ପ୍ରଣାଳୀ, ଏକ ସକ୍ରୀୟ ଗଣମାଧ୍ୟମ, ଏକ ସକ୍ରୀୟ ନାଗରିକ ସମାଜ ଏବଂ ଏନଏଚଆରସି ଭଳି ସଂଗଠନଗୁଡିକୁ ଗଠନ କରାଯାଇଛି । ପ୍ରଧାନମନ୍ତ୍ରୀ କହିଥିଲେ ଯେ ମାନବିକ ଅଧୀକାରର ସୁରକ୍ଷା କେବଳ ଏକ ସ୍ଳୋଗାନ ହୋଇ ରହିନଯାଉ ବରଂ ଆମ ଆଚାର ବ୍ୟବହାରର ଏକ ଅଂଶ ହେବା ଆବଶ୍ୟକ । ସେ କହିଥିଲେ ଯେ ବିଗତ ଚାରି ବର୍ଷ ମଧ୍ୟରେ, ଗରିବଙ୍କ ଜୀବନର ଗୁଣାତ୍ମକ ଉନ୍ନତି ଆଣିବା ପାଇଁ ଅନେକ ଗୁରୁତ୍ୱପୂର୍ଣ୍ଣ ପ୍ରଚେଷ୍ଟା କରାଯାଇଛି । ସେ କହିଥିଲେ ଯେ ମନୁଷ୍ୟର ମୌଳିକ ଆବଶ୍ୟକତା ପୂରଣକୁ ସହଜସାଧ୍ୟ କରିବା ଲାଗି ସରକାର ଅଧିକ ଧ୍ୟାନ ଦେଉଛନ୍ତି । ଏହି ପରିପ୍ରେକ୍ଷୀରେ ସେ ବେଟୀ ବଚାଓ, ବେଟୀ ପଢାଓ, ସୁଗମ୍ୟ ଭାରତ ଅଭିଯାନ, ପ୍ରଧାନମନ୍ତ୍ରୀ ଆୱାସ ଯୋଜନା, ଉଜ୍ଜ୍ୱଳା ଯୋଜନା, ସୌଭାଗ୍ୟ ଯୋଜନା ଏବଂ ଏହି ଯୋଜନାଗୁଡିକର ପରିଣାମ ସ୍ୱରୂପ ଲୋକମାନଙ୍କ ଜୀବନରେ ପରିବର୍ତ୍ତନ ଅଣାଯାଇପାରିଛି । ସେ କହିଥିଲେ ଯେ 9 କୋଟିରୁ ଅଧିକ ଶୌଚାଳୟ ନିର୍ମାଣ ଫଳରେ କୋଟି କୋଟି ଗରିବ ଲୋକମାନଙ୍କ ପାଇଁ ସ୍ୱଚ୍ଛ ଏବଂ ପ୍ରତିଷ୍ଠିତ ଜୀବନ ସୁନିଶ୍ଚିତ କରାଯାଇପାରିଛି । ସେ ନିକଟ ଅତୀତରେ ଆୟୁଷ୍ମାନ ଭାରତ ଅନ୍ତର୍ଗତ ଆରମ୍ଭ କରାଯାଇଥିବା ସ୍ୱାସ୍ଥ୍ୟ ଗ୍ୟାରେଣ୍ଟି ପଦକ୍ଷେପ – ପିଏମଜେଏୱାଇ ବିଷୟରେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କେନ୍ଦ୍ର ସରକାରଙ୍କର ଆର୍ଥିକ ସମାବେଶନ ପଦକ୍ଷେପଗୁଡିକ ଉପରେ ମଧ୍ୟ ଆଲୋଚନା କରିଥିଲେ । ସେ କହିଥିଲେ ଯେ ମୁସଲିମ ମହିଳାମାନଙ୍କୁ ତିନି ତଲାକ ଭଳି କୁ-ପ୍ରଥାରୁ ମୁକ୍ତ କରିବା ଆଇନ ମଧ୍ୟ ଲୋକମାନଙ୍କୁ ମୌଳିକ ଅଧିକାର ପ୍ରଦାନ କରିବା ପର୍ଯ୍ୟାୟରେ ନିଆଯାଇଥିବା ଏକ ପଦକ୍ଷେପ । ପ୍ରଧାନମନ୍ତ୍ରୀ ସମସ୍ତଙ୍କୁ ନ୍ୟାୟ ପ୍ରଦାନ ବ୍ୟବସ୍ଥା ସୁନିଶ୍ଚିତ କରିବା ଉଦ୍ଦେଶ୍ୟରେ ଇ-ଅଦାଲତଗୁଡିକର ସଂଖ୍ୟାରେ ବୃଦ୍ଧି ଏବଂ ରାଷ୍ଟ୍ରୀୟ ନ୍ୟାୟିକ ଡାଟା ଗ୍ରୀଡକୁ ମଜବୁତ କରିବା ଭଳି ଅନେକ ପଦକ୍ଷେପଗୁଡିକ ବିଷୟରେ ମଧ୍ୟ ଆଲୋକପାତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଏହି ପଦକ୍ଷେପଗୁଡିକର ସଫଳତା ଜନ ଭାଗୀଦାରୀ କାରଣରୁ ସମ୍ଭବ ହୋଇପାରିଛି । ସେ କହିଥିଲେ ଯେ ମାନବିକ ଅଧୀକାରଗୁଡିକ ପ୍ରତି ସଚେତନତା ସହିତ ନାଗରିକମାନଙ୍କୁ ନିଜ କର୍ତ୍ତବ୍ୟ ଏବଂ ଉତ୍ତରଦାୟିତ୍ୱ ପ୍ରତି ମଧ୍ୟ ସଚେତନା ହେବା ଆବଶ୍ୟକ । ସେ କହିଥିଲେ ଯେ ଯେଉଁ ଲୋକମାନେ ନିଜ ଉତ୍ତରଦାୟିତ୍ୱକୁ ବୁଝିଥାନ୍ତି, ସେମାନେ ଏହା ମଧ୍ୟ ଜାଣନ୍ତି ଯେ ଅନ୍ୟର ଅଧିକାରର ସମ୍ମାନ କିଭଳି କରାଯିବାର ଆବଶ୍ୟକତା ରହିଛି । ପ୍ରଧାନମନ୍ତ୍ରୀ କହିଥିଲେ ଯେ ନିରନ୍ତର ବିକାଶ ଲକ୍ଷ୍ୟଗୁଡିକୁ ହାସଲ କରିବା ପାଇଁ ଏନଏଚଆରସିଙ୍କ ଭୂମିକା ଗୁରୁତ୍ୱପୂର୍ଣ୍ଣ ।
ପଞ୍ଜାବର ରାବି ନଦୀ ଉପରେ ସାହପୁରକନ୍ଦି ଡ୍ୟାମ (ଜାତୀୟ ପ୍ରକଳ୍ପ) ପ୍ରକଳ୍ପକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପଞ୍ଜାବର ରାବି ନଦୀ ଉପରେ ସାହପୁରକନ୍ଦି ନଦୀବନ୍ଧ (ଜାତୀୟ ପ୍ରକଳ୍ପ) ପ୍ରକଳ୍ପ ପାଇଁ ଥିବା ପ୍ରସ୍ତାବକୁ କ୍ୟାବିନେଟ ସ୍ୱୀକୃତି ପ୍ରଦାନ କରିଛନ୍ତି । ଏଥିପାଇଁ 485.38 କୋଟି ଟଙ୍କାର କେନ୍ଦ୍ରୀୟ ସହାୟତା ଯୋଗାଇ ଦିଆଯିବ । ଯାହାକି 2018-19 ଠାରୁ 2022-23 ପର୍ଯ୍ୟନ୍ତ 5 ବର୍ଷ ମଧ୍ୟରେ ଦିଆଯିବ । ଏହି ବନ୍ଧ ନିର୍ମାଣ ଫଳରେ ମାଧୋପୁରଠାରୁ ପାକିସ୍ତାନ ଆଡକୁ ରାବି ନଦୀରେ ବହି ଯାଉଥିବା ଉଦବୃତ୍ତ ଜଳକୁ ସଂଗ୍ରହ କରି ରଖାଯାଇପାରିବ । ଏହାଦ୍ୱାରା ପଞ୍ଜାବରେ 5 ହଜାର ହେକ୍ଟର ଏବଂ ଜାମ୍ମୁ-କାଶ୍ମୀରରେ 32 ହଜାର 173 ହେକ୍ଟର ଜମିକୁ ଜଳସେଚନ ସୁବିଧା ଯୋଗାଇ ଦିଆଯାଇପାରିବ । ନାବାର୍ଡ ମାଧ୍ୟମରେ ଏହି ବନ୍ଧ ପାଇଁ ଆର୍ଥିକ ଅନୁଦାନ ପ୍ରଦାନ କରାଯିବ । କେନ୍ଦ୍ରୀୟ ଜଳ ଆୟୋଗଙ୍କ ପ୍ରକଳ୍ପ ମନିଟରିଂ ବ୍ୟବସ୍ଥା ବ୍ୟତୀତ କେନ୍ଦ୍ରୀୟ ଜଳକମିଶନ ଏବଂ ପଞ୍ଜାବ ଓ ଜାମ୍ମୁ-କାଶ୍ମୀରର ସଂପୃକ୍ତ ମୁଖ୍ୟଯନ୍ତ୍ରୀମାନେ ଏହି ବନ୍ଧ ନିର୍ମାଣ କାର୍ଯ୍ୟରେ ସଂପୃକ୍ତ ରହିବେ । ଏଥିପାଇଁ ଦ୍ୱିତୀୟ ସଂଶୋଧିତ ବ୍ୟୟ ଅଟକଳ 2715.70 କୋଟି (ଫେବୃଆରୀ 2018 ମୂଲ୍ୟସ୍ତର) କରାଯାଇଛି । ପଞ୍ଜାବ ସରକାରଙ୍କ ଦ୍ୱାରା କେନ୍ଦ୍ରୀୟ ସହୟତାରେ ନିର୍ମାଣ ହେବାକୁ ଥିବା ଏହି ବନ୍ଧ କାର୍ଯ୍ୟ 2022 ଜୁନ୍ ମାସ ସୁଦ୍ଧା ଶେଷ କରାଯିବ । କେନ୍ଦ୍ରୀୟ ସହାୟତାକୁ ଛାଡ଼ି ଅବଶିଷ୍ଟ ବ୍ୟୟଭାର ରାଜ୍ୟ ସରକାରମାନେ ବହନ କରିବେ ।
ବିଭିନ୍ନ ସରକାରୀ ଯୋଜନା ସଂକ୍ରାନ୍ତରେ ଆଦିବାସୀ ହିତାଧିକାରୀଙ୍କ ସହ କଥାବାର୍ତ୍ତାର ଏକ ଭିଡିଓ ସେୟାର କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଭିନ୍ନ ସରକାରୀ ଯୋଜନା ସଂକ୍ରାନ୍ତରେ ଆଦିବାସୀ ହିତାଧିକାରୀଙ୍କ ସହ ଆଲୋଚନାର ଏକ ଭିଡିଓ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ବିଭିନ୍ନ ସରକାରୀ ଯୋଜନା ସଂକ୍ରାନ୍ତରେ ଆଦିବାସୀ ହିତାଧିକାରୀଙ୍କ ସହ ଆଲୋଚନା କରିବା ପରେ ମୁଁ ଅତ୍ୟଧିକ ଆନନ୍ଦିତ । ଗତ କିଛି ବର୍ଷ ମଧ୍ୟରେ ସେମାନଙ୍କର ‘ଜୀବନର ସହଜତା' ବୃଦ୍ଧି କରାଯାଇଛି । ଏହି ଭିଡିଓଟି ଦେଖନ୍ତୁ ।”
ଆୟୁଷ୍ମାନ ଭାରତ ଡିଜିଟାଲ ମିଶନକୁ ପ୍ରଶଂସା କରିଥିବାରୁ ବିଲ୍ ଗେଟ୍ସଙ୍କୁ ଧନ୍ୟବାଦ ଜଣାଇଲେ ପ୍ରଧାନମନ୍ତ୍ରୀ

ଆୟୁଷ୍ମାନ ଭାରତ ଡିଜିଟାଲ ମିଶନକୁ ପ୍ରଶଂସା କରିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଲ୍ ଗେଟ୍ସଙ୍କୁ ଧନ୍ୟବାଦ ଜଣାଇଛନ୍ତି । ବିଲ୍ ଗେଟ୍ସଙ୍କ ଏକ ଟ୍ୱିଟର ପ୍ରତିକ୍ରିୟାରେ ପ୍ରଧାନମନ୍ତ୍ରୀ କହିଛନ୍ତି; ଆୟୁଷ୍ମାନ ଭାରତ ଡିଜିଟାଲ ମିଶନକୁ ପ୍ରଶଂସା କରିଥିବାରୁ ଧନ୍ୟବାଦ@ବିଲଗେଟ୍ସ । ସ୍ୱାସ୍ଥ୍ୟ ଭିତ୍ତିଭୂମିକୁ ଉନ୍ନତ କରିବା ପାଇଁ ପ୍ରଯୁକ୍ତି ବ୍ୟବହାରର ଅସୀମ ସମ୍ଭାବନା ରହିଛି ଓ ଭାରତ ଏ ଦିଗରେ କଠିନ ପରିଶ୍ରମ କରୁଛି ।
ଉତ୍ତର-ପୂର୍ବ ପରିଷଦ ପୁନର୍ଗଠନକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଉତ୍ତର-ପୂର୍ବ ପରିଷଦ(ଏନଇସି)ର ପୁନର୍ଗଠନ ପ୍ରସ୍ତାବକୁ ମଞ୍ଜୁର କରିଛନ୍ତି । ଉତ୍ତରପୂର୍ବ କ୍ଷେତ୍ର ବିକାଶ ମନ୍ତ୍ରଣାଳୟ ଦ୍ୱାରା ଉତ୍ତରପୂର୍ବ ପରିଷଦର ପୁନର୍ଗଠନରେ କେନ୍ଦ୍ର ସ୍ଵରାଷ୍ଟ୍ର ମନ୍ତ୍ରୀଙ୍କୁ ପଦାସୀନ ଅଧ୍ୟକ୍ଷ ରଖିବା ଲାଗି ପ୍ରସ୍ତାବ ଦିଆଯାଇଥିଲା । ଏହି ସଂସ୍ଥାରେ ସମସ୍ତ ଆଠଟି ଉତ୍ତର ପୂର୍ବାଂଚଳ ରାଜ୍ୟର ରାଜ୍ୟପାଳ ଏବଂ ମୁଖ୍ୟମନ୍ତ୍ରୀ ସଦସ୍ୟ ଅଛନ୍ତି । କ୍ୟାବିନେଟ ଉତ୍ତରପୂର୍ବ କ୍ଷେତ୍ର ବିକାଶ ରାଷ୍ଟ୍ରମନ୍ତ୍ରୀ (ସ୍ୱାଧୀନ ପାହ୍ୟା)ଙ୍କୁ ପରିଷଦର ଉପାଧ୍ୟକ୍ଷ ରୂପରେ କାର୍ଯ୍ୟ କରିବା ଲାଗି ଅନୁମୋଦନ ପ୍ରଦାନ କରିଛନ୍ତି । ପ୍ରଭାବ : ଏନଇସି ରାଜ୍ୟ ଏବଂ କେନ୍ଦ୍ର ସରକାରଙ୍କ ମାଧ୍ୟମରେ ବିଭିନ୍ନ ପ୍ରକଳ୍ପ ଲାଗୁ କରିଥାଏ । ନୂଆ ବ୍ୟବସ୍ଥା ଅନ୍ତର୍ଗତ ଉତ୍ତର-ପୂର୍ବ ପରିଷଦର ଅଧ୍ୟକ୍ଷ ରହିବେ ସ୍ଵରାଷ୍ଟ୍ର ମନ୍ତ୍ରୀ ଏବଂ ଉତ୍ତର-ପୂର୍ବ କ୍ଷେତ୍ର ବିକାଶ ରାଷ୍ଟ୍ରମନ୍ତ୍ରୀ ଉପାଧ୍ୟକ୍ଷ ରହିବେ । ଏହାଛଡ଼ା ଉତ୍ତରପୂର୍ବ ରାଜ୍ୟଗୁଡ଼ିକର ରାଜ୍ୟପାଳ ତଥା ମୁଖ୍ୟମନ୍ତ୍ରୀ ଏହାର ସଦସ୍ୟ ରହିବେ । ଏହି ପରିଷଦ ଆନ୍ତଃରାଜ୍ୟ ବିଷୟ ଉପରେ ବିସ୍ତୃତ ବିଚାର-ଆଲୋଚନା ଲାଗି ମଂଚ ପ୍ରଦାନ କରିବ ଏବଂ ଭବିଷ୍ୟତରେ ଗ୍ରହଣ କରାଯିବାକୁ ଥିବା ସମାନ ଦୃଷ୍ଟିକୋଣ ଉପରେ ମଧ୍ୟ ବିଚାର କରିବ । ଏନଇସି ବର୍ତ୍ତମାନ ମାଦକ ଦ୍ରବ୍ୟ ଚୋରା କାରବାର, ଅସ୍ତ୍ରଶସ୍ତ୍ର ଏବଂ ଗୁଳିଗୋଳା ଚୋରା କାରବାର, ସୀମା ବିବାଦ ଭଳି ଆନ୍ତଃରାଜ୍ୟ ବିଷୟ ଉପରେ ବିଚାର-ବିମର୍ଶ ଲାଗି ବିଭିନ୍ନ କ୍ଷେତ୍ରୀୟ ପରିଷଦ ଦ୍ୱାରା କରାଯାଇଥିବା କାର୍ଯ୍ୟ ମଧ୍ୟ କରିବ । ଏନଇସିର ନୂଆ ସ୍ୱରୂପ ଦ୍ୱାରା ଏହା ଉତ୍ତର-ପୂର୍ବ କ୍ଷେତ୍ର ଲାଗି ପ୍ରଭାବୀ ସଂସ୍ଥା ହୋଇପାରିବ । ପରିଷଦ ବିଭିନ୍ନ ସମୟରେ ପ୍ରକଳ୍ପରରେ ସାମିଲ ପ୍ରକଳ୍ପ/ଯୋଜନାର କାର୍ଯ୍ୟାନ୍ୱୟନ ସମୀକ୍ଷା କରିବା, ଏହି ପ୍ରକଳ୍ପ ଆଦି ଲାଗି ରାଜ୍ୟଗୁଡ଼ିକ ମଧ୍ୟରେ ସମନ୍ୱୟ ନିମନ୍ତେ ପ୍ରଭାବୀ ଉପାୟର ସୁପାରିସ କରିବ । ପରିଷଦକୁ କେନ୍ଦ୍ର ସରକାରଙ୍କ ଦ୍ୱାରା କ୍ଷମତା ପ୍ରଦାନ କରାଯିବ ।
ପୁଣେ ମେଟ୍ରୋ ରେଳ ପ୍ରକଳ୍ପ ଫେଜ-୧କୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପୁଣେ ମେଟ୍ରୋ ରେଳ ପ୍ରକଳ୍ପର ପ୍ରଥମ ପର୍ଯ୍ୟାୟ (ଫେଜ-୧)କୁ ମଞ୍ଜୁରି ପ୍ରଦାନ କରିଛି । ଏହି ମେଟ୍ରୋ ରେଳ ପ୍ରକଳ୍ପର ପ୍ରଥମ ପର୍ଯ୍ୟାୟରେ ମୋଟ ୩୧.୨୫୪ କିଲୋମିଟର ରେଳପଥ ନିର୍ମାଣ କରାଯିବ ଏବଂ ଏଥିରେ ଦୁଇଟି କରିଡର ରହିବ, ଯଥା କରିଡର-୧ (ପିନ୍ଧ୍ର, ଛିନ୍ଦୱାଡ ପୌରନିଗମ (ପିସିଏମସି) ଯାହାର ଦୈର୍ଘ୍ୟ ୧୬.୫୮୯ କିମି (୧୧.୫୭ କିମି ଭୂପୃଷ୍ଠରେ ଏବଂ ୫.୦୧୯ କିମି ଭୂଗର୍ଭରେ) ଏବଂ କରିଡର-୨ (ଭନାଜଠାରୁ ରାମୱାଡ) ଯାହାର ଦୈର୍ଘ୍ୟ ୧୪.୬୬୫ କିମି (ସମ୍ପୂର୍ଣ୍ଣ ଭୂପୃଷ୍ଠରେ) । ଏହି ରେଳ ପ୍ରକଳ୍ପ କାର୍ଯ୍ୟ ସମ୍ପୂର୍ଣ୍ଣ ହେବା ପାଇଁ ମୋଟ ୧୧,୪୨୦ କୋଟି ଟଙ୍କା ବ୍ୟୟ କରାଯିବ । ଏହି ମେଟ୍ରୋ କରିଡର ଦ୍ୱାରା ପୁଣେ ପୌର ନିଗମାଚଂଳରେ ବସବାସ କରୁଥିବା ପ୍ରାୟ ୫୦ ଲକ୍ଷ ଲୋକ ଏହାଦ୍ଵାରା ଉପକୃତ ହେବେ । ଏହି ପ୍ରକଳ୍ପ କାର୍ଯ୍ୟାରମ୍ଭ ଦିନଠାରୁ ପାଂଚ ବର୍ଷ ମଧ୍ୟରେ ବିସ୍ତୃତ ପ୍ରକଳ୍ପ ରିପୋର୍ଟ (ଡିପିଆର) ଅନୁସାରେ ସଂପୂର୍ଣ୍ଣ ହେବ । ଏହି ପ୍ରକଳ୍ପ ସ୍ଥାନୀୟ ଲୋକମାନଙ୍କ ଅତ୍ୟାବଶ୍ୟକ ଗମନାଗମନ ସଂଯୋଗ ଆବଶ୍ୟକତାକୁ ପୂରଣ କରିବ । ପୁନଶ୍ଚ, ପୁଣେ ମେଟ୍ରୋପୋଲିଟାନ ଅଂଚଳରେ କେତେକ ଜନାଜୀର୍ଣ୍ଣ ଏବଂ ଭିଡ ଟ୍ରାଫିକ ଦେଇ ଏହି ମେଟ୍ରୋ ରେଳପଥ ନିର୍ମାଣ କରାଯିବ। ତଦ୍ୱାରା କେବଳ ଟ୍ରାଫିକ ଭିଡ କମିବ ନାହିଁ ପରନ୍ତୁ, ଲୋକମାନଙ୍କୁ ଦ୍ରୁତ, ନିରାପଦ, ପ୍ରଦୂଷଣମୁକ୍ତ ଏବଂ ସୁଲଭ ମୂଲ୍ୟରେ ସର୍ବସାଧାରଣ ପରିବହନ ବ୍ୟବସ୍ଥା ଉପଲବ୍ଧ ହୋଇପାରିବ । ଯଦ୍ୱାରା ଏହି କ୍ଷେତ୍ରର ଆର୍ଥିକ ବିକାଶ ଓ ସମୃଦ୍ଧି ଘଟିପାରିବ । ମହାରାଷ୍ଟ୍ର ମେଟ୍ରୋ ରେଳ ନିଗମ ଲିମିଟେଡ ଦ୍ୱାରା ଏହି ପ୍ରକଳ୍ପ କାର୍ଯ୍ୟକାରୀ କରାଯିବ ଏବଂ ଭାରତର ସରକାର ଓ ମହାରାଷ୍ଟ୍ର ସରକାର ମିଳିତ ଭାବେ ଏହାର ୫୦:୫୦ ମାଲିକାନାରେ ରହିବେ । ମେଟ୍ରୋ ରେଳ (ନିର୍ମାଣ) ଆନ ୧୯୭୮, ମେଟ୍ରୋ ରେଳ (ଅପରେସନ ଓ ରକ୍ଷଣାବେକ୍ଷଣ) ଆଇନ, ୨୦୦୨ ଏବଂ ରେଳବାଇ ଆଇନ ୧୯୮୯ ତଥା ବିଭିନ୍ନ ସମୟରେ ସେଥିରେ ହୋଇଥିବା ସଂଶୋଧନ ଅନୁସାରେ ପ୍ରକଳ୍ପ କାର୍ଯ୍ୟ କରାଯିବ। ଦିଲ୍ଲୀ, ବେଙ୍ଗାଲୁରୁ, ଚେନ୍ନାଇ, କୋଚି ଓ ନାଗପୁର ମେଟ୍ରୋ ରେଳପ୍ରକଳ୍ପର ଅନୁଭୂତି ଓ ଅଭିଜ୍ଞତା ଦ୍ୱାରା ଏହି ପ୍ରକଳ୍ପ ଉପକୃତ ହେବ ।
ଜାତୀୟ କନ୍ୟା ସନ୍ତାନ ଦିବସରେ ପ୍ରଧାନମନ୍ତ୍ରୀଙ୍କ ବାର୍ତ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜାତୀୟ କନ୍ୟା ସନ୍ତାନ ଦିବସ ପାଳନ ଅବସରରେ ଏକ ବାର୍ତ୍ତା ଦେଇଛନ୍ତି । ଏହି ବାର୍ତ୍ତାଟି ନିମ୍ନରେ ପ୍ରଦତ ହେଲା : – “କନ୍ୟା ସନ୍ତାନଙ୍କ ଅସାଧାରଣ ସାଫଲ୍ୟକୁ ଉତ୍ସବ ରୂପେ ଆଜିର ଜାତୀୟ କନ୍ୟା ସନ୍ତାନ ଦିବସରେ ପାଳନ କରାଯାଉଛି । ବିଭିନ୍ନ କ୍ଷେତ୍ରରେ ସେମାନଙ୍କ ପରାକାଷ୍ଠା ଆମକୁ ଗର୍ବିତ କରୁଛି । କନ୍ୟା ସନ୍ତାନ ପ୍ରତି ହେଉଥିବା ବାଛବିଚାରକୁ ସମ୍ପୂର୍ଣ୍ଣ ରୂପେ ପ୍ରତ୍ୟାଖ୍ୟାତ କରିବାର ଆବଶ୍ୟକତା ଉପୁଜିଛି ଏବଂ ଝିଅମାନଙ୍କୁ ସମାନ ଅଧିକାର ଓ ସୁଯୋଗ ଦେବାର ବେଳ ଆସିଛି । ଆମକୁ ଲିଙ୍ଗଭେଦର ପାରମ୍ପରିକ କୁସଂସ୍କାରକୁ ଚାଲେଞ୍ଜ କରିବାର ପ୍ରତିବଦ୍ଧତା ଦୋହରାଇବା ସହ ସମାନ ଅଧିକାର ତଥା କନ୍ୟା ସନ୍ତାନ ପ୍ରତି ସମବେଦନାକୁ ଆହୁରି ବ୍ୟାପକ କରିବାକୁ ପଡିବ,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ଉତ୍ତମ ରକ୍ଷଣାବେକ୍ଷଣ ପାଇଁ ଅରୁଣାଚଳ ପ୍ରଦେଶର ସରକାରୀ ମାଧ୍ୟମିକ ବିଦ୍ୟାଳୟ, ଜାଙ୍ଗକୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅରୁଣାଚଳ ପ୍ରଦେଶର ଜାଙ୍ଗ ସରକାରୀ ମାଧ୍ୟମିକ ବିଦ୍ୟାଳୟର ଉତ୍ତମ ରକ୍ଷଣାବେକ୍ଷଣ ପାଇଁ ଖୁସି ବ୍ୟକ୍ତ କରିଛନ୍ତି । ମୁଖ୍ୟମନ୍ତ୍ରୀ ଶ୍ରୀ ପେମା ଖଣ୍ଡୁଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ବହୁତ ଭଲ ଦେଖାଯାଉଛି! ଏହି ବିଦ୍ୟାଳୟର ଛାତ୍ର ଓ ଶିକ୍ଷକମାନଙ୍କୁ ଅଭିନନ୍ଦନ”
ପଶ୍ଚିମବଙ୍ଗର ନଦିଆରେ ସଡକ ଦୁର୍ଘଟଣା ପୀଡିତଙ୍କ ପାଇଁ ପିଏମଏନଆରଏଫରୁ ଅନୁକମ୍ପାମୂଳକ ସହାୟତା ରାଶି ଘୋଷଣା କଲେ ପ୍ରଧାନମନ୍ତ୍ରୀ

ପଶ୍ଚିମବଙ୍ଗର ନଦିଆରେ ହୋଇଥିବା ସଡକ ଦୁର୍ଘଟଣାରେ ମୃତକଙ୍କ ନିକଟତମ ପରିଜନଙ୍କୁ ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ)ରୁ ୨ ଲକ୍ଷ ଟଙ୍କା ଲେଖାଏଁ ଓ ଆହତଙ୍କୁ ୫୦ ହଜାର ଟଙ୍କା ଲେଖାଏଁ ଅନୁକମ୍ପାମୂଳକ ସହାୟତା ରାଶି ପ୍ରଦାନ କରାଯିବ ପ୍ରଦାନ କରାଯିବ ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ପଶ୍ଚିମବଙ୍ଗର ନଦିଆରେ ହୋଇଥିବା ସଡକ ଦୁର୍ଘଟଣାରେ ମୃତକଙ୍କ ନିକଟତମ ପରିଜନଙ୍କୁ ପିଏମଏନଆରଏଫରୁ ୨ ଲକ୍ଷ ଟଙ୍କା ଲେଖାଏଁ ଓ ଆହତଙ୍କୁ ୫୦ ହଜାର ଟଙ୍କା ଲେଖାଏଁ ଅନୁକମ୍ପାମୂଳକ ସହାୟତା ରାଶି ପ୍ରଦାନ କରିବାକୁ ପ୍ରଧାନମନ୍ତ୍ରୀ ଘୋଷଣା କରିଛନ୍ତି ।”
ପ୍ରଧାନମନ୍ତ୍ରୀଙ୍କୁ ସାକ୍ଷାତ କରିଛନ୍ତି ହିମାଚଳ ପ୍ରଦେଶ ମୁଖ୍ୟମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଆଜି ନୂଆଦିଲ୍ଲୀ ଠାରେ ହିମାଚଳ ପ୍ରଦେଶର ମୁଖ୍ୟମନ୍ତ୍ରୀ ଜୟରାମ ଠାକୁର ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ କାର୍ଯ୍ୟାଳୟ ଟୁଇଟ୍ କରିଛି; “ଆଜି ସକାଳେ ହିମାଚଳ ପ୍ରଦେଶର ମୁଖ୍ୟମନ୍ତ୍ରୀ ଶ୍ରୀ ଜୟରାମ ଠାକୁର ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ୟୁଏଇ ବୈଦେଶିକ ବ୍ୟାପାର ଏବଂ ଅନ୍ତର୍ଜାତୀୟ ସହଯୋଗ ମନ୍ତ୍ରୀ

ଆଜି ୟୁଏଇର ବୈଦେଶିକ ବ୍ୟାପାର ଏବଂ ଅନ୍ତର୍ଜାତୀୟ ସହଯୋଗ ମନ୍ତ୍ରୀ ମହାମହିମ ଶେଖ ଅବଦୁଲ୍ଲା ବିନ ଜାୟେଦ ନାହ୍ୟାନ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଥିଲେ । ସେ ଆବୁଧାବୀ ଯୁବରାଜଙ୍କ ପକ୍ଷରୁ ପ୍ରଧାନମନ୍ତ୍ରୀ ମୋଦୀଙ୍କୁ ଶୁଭେଚ୍ଛା ଜଣାଇଥିଲେ । ତାଙ୍କର ଶୁଭକାମନାକୁ ପ୍ରଧାନମନ୍ତ୍ରୀ ଉଦାରତାର ସହ ଗ୍ରହଣ କରିଥିଲେ । ବାଣିଜ୍ୟ ଓ ନିବେଶ, ପ୍ରତିରକ୍ଷା ଏବଂ ନାଗରିକ-ନାଗରିକ ବିନିମୟ ସମେତ ଦ୍ୱିପାକ୍ଷିକ ସହଯୋଗର ବ୍ୟାପକ ଦିଗ ଉପରେ ଦୁଇ ନେତା ଆଲୋଚନା କରିଥିଲେ । ଶକ୍ତି, ଆବାସ, ଖାଦ୍ୟ ପ୍ରକ୍ରିୟାକରଣ ଏବଂ ଭିତ୍ତିଭୂମି କ୍ଷେତ୍ରରେ ଭାରତରେ ନିବେଶ କରିବା ଲାଗି ୟୁଏଇ ଆଗ୍ରହୀ ଥିବା ମନ୍ତ୍ରୀ ଉଲ୍ଲେଖ କରିଥିଲେ । ଭାରତରେ 44 ବିଲିୟନ ଆମେରିକୀୟ ଡଲାରର ବାର୍ଷିକ 60 ମେଟ୍ରିକ ଟନ କ୍ଷମତା ବିଶିଷ୍ଟ ବୃହତ ବିଶୋଧନାଗାର ଏବଂ ପେଟ୍ରୋରସାୟନ କମ୍ପ୍ଲେକ୍ସ ଲାଗି ଆଡନକର ନିଷ୍ପତ୍ତିକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ ଏବଂ ଏହି ପରିପ୍ରେକ୍ଷୀରେ ଆଜି ସ୍ୱାକ୍ଷରିତ ହୋଇଥିବା ଏମଓୟୁକୁ ସ୍ୱାଗତ କରିଥିଲେ । ୟୁଏଇର ଅର୍ଥବ୍ୟବସ୍ଥା ଏବଂ କଲ୍ୟାଣରେ ଭାରତୀୟ ସମୁଦାୟର ଯୋଗଦାନକୁ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ ।
ନାଗପୁର ଦୀକ୍ଷାଭୂମି ଗସ୍ତରେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନାଗପୁରର ଦୀକ୍ଷାଭୂମି ଗସ୍ତ କରିଛନ୍ତି । ସେଠାରେ ସେ ଡଃ ବାବାସାହେବ ଭୀମରାଓ ଆମ୍ବେଦକରଙ୍କ ଜନ୍ମବାର୍ଷିକୀରେ ତାଙ୍କ ପ୍ରତିକୃତିରେ ପୁଷ୍ପମାଲ୍ୟ ଅର୍ପଣ କରିଥିଲେ । ପ୍ରଧାନମନ୍ତ୍ରୀ କୋରାଡି ତାପଜ ଶକ୍ତି କେନ୍ଦ୍ରକୁ ଏକ ଫଳକ ଉନ୍ମୋଚନ ପୂର୍ବକ ଉଦଘାଟନ କରିଥିଲେ । ସେ ମଧ୍ୟ ପାୱାର ଷ୍ଟେସନର ପରିଚାଳନା ନିୟନ୍ତ୍ରଣ କକ୍ଷ ବୁଲି ଦେଖିଥିଲ । ମଙ୍କାପୁର ଇଣ୍ଡୋର ସ୍ପୋର୍ଟ୍ସ କମ୍ପ୍ଲେକ୍ସରେ ସେ ଡିଜିଟାଲ ଫଳକ ଉନ୍ମୋଚନ ପୂର୍ବକ ନାଗପୁରରେ ଆଇଆଇଟି, ଆଇଆଇଏମ ଏବଂ ଏଆଇଆଇଏମଏସର ଆଧାରଶିଳା ରଖିଥିଲେ । ଦୀକ୍ଷାଭୁମିଠାରେ ଡଃ ବାବାସାହେବ ଭୀମରାଓ ଆମ୍ବେଦକରଙ୍କ ଉପରେ ପ୍ରଧାନମନ୍ତ୍ରୀ ଏକ ସ୍ମାରକୀ ଡାକ ଟିକେଟ ଉନ୍ମୋଚନ କରିଥିଲେ । ଭାଗ୍ୟଶାଳୀ ଗ୍ରାହକ ଯୋଜନା ଏବଂ ଡିଜି-ଧନ ବ୍ୟାପାର ଯୋଜନା ଅଧୀନରେ ମେଗା ଡ୍ର ବିଜେତାମାନଙ୍କୁ ସେ ପୁରସ୍କାର ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଭୀମ ଆଧାରର ଶୁଭାରମ୍ଭ କରିଥିଲେ । ଏହା ହେଉଛି ଅଙ୍ଗୁଳି ଛାପର ବାୟୋମେଟ୍ରିକ ଚିହ୍ନଟ ଆଧାରରେ ଏକ ନଗଦବିହୀନ ଦେୟ ପ୍ରଦାନର ମାଧ୍ୟମ । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଲେ ଯେ, ଆମ୍ବେଦକର ଜୟନ୍ତୀ ଅବସରରେ ନାଗପୁରରେ ଥିବାରୁ ସେ ଅତ୍ୟନ୍ତ ଆନନ୍ଦିତ । ଦୀକ୍ଷାଭୂମିରେ ପ୍ରାର୍ଥନା କରିବାର ସୁଯୋଗ ପାଇଥିବାରୁ ସେ ଗୌରବାନ୍ଵିତ ଅନୁଭବ କରୁଥିବାର ପ୍ରକାଶ କରିଥିଲେ । ସେ କହିଥିଲେ ଯେ ଡଃ ଆମ୍ବେଦକରଙ୍କ ମଧ୍ୟରେ ତିଳେ ମାତ୍ର ତିକ୍ତତା କିମ୍ବା ପ୍ରତିହିଂସା ଭାବ ନଥିଲା । ଏହାହିଁ ବାବାସାହେବ ଆମ୍ବେଦକରଙ୍କ ସ୍ୱତନ୍ତ୍ରତା ବୋଲି ସେ ମତ ଦେଇଥିଲେ । କୋରାଡି ପାୱାର ଷ୍ଟେସନ ସମ୍ବନ୍ଧରେ ପ୍ରଧାନମନ୍ତ୍ରୀ କହିଥିଲେ ଯେ ଏକବିଂଶ ଶତାବ୍ଦୀରେ ଶକ୍ତି କ୍ଷେତ୍ରର ପ୍ରମୁଖ ଗୁରୁତ୍ୱ ରହିଛି । ଅକ୍ଷୟ ଶକ୍ତି କ୍ଷେତ୍ରରେ ସରକାର ଅଧିକ ଗୁରୁତ୍ୱ ଦେଉଥିବାର ପ୍ରଧାନମନ୍ତ୍ରୀ ପ୍ରକାଶ କରିଥିଲେ । ଭାରତ ସ୍ୱାଧୀନତା ପାଇବା କ୍ଷେତ୍ରରେ ଜନସାଧାରଣଙ୍କ ତ୍ୟାଗ ସମ୍ବନ୍ଧରେ ସ୍ମରଣ କରି ପ୍ରଧାନମନ୍ତ୍ରୀ ପ୍ରତ୍ୟେକ ଭାରତୀୟ ବିଦ୍ୟୁତ, ଜଳ ତଥା ଅନ୍ୟାନ୍ୟ ମୂଳ ସୁବିଧା ଥିବା ନିଜର ଘର ରହିବାର ଆବଶ୍ୟକତା ନେଇ ନିଶ୍ଚିତ କରିଥିଲେ । ପ୍ରଧାନମନ୍ତ୍ରୀ କହିଲେ, ଭୀମ ଆପ୍ ଦେଶବ୍ୟାପୀ ଅନେକ ବ୍ୟକ୍ତିଙ୍କୁ ସକାରାତ୍ମକ ଭାବେ ପ୍ରଭାବିତ କରୁଛି । ଦୁର୍ନୀତିକୁ ଦୂର କରିବା ପାଇଁ ଡିଜି-ଧନ ଆନ୍ଦୋଳନ ମଧ୍ୟ ଏକ ସଫେଇ ମିଶନ ବୋଲି ପ୍ରଧାନମନ୍ତ୍ରୀ ବର୍ଣ୍ଣନା କରିଥିଲେ ।
ରତଲାମ ବସ ଦୁର୍ଘଟଣାରେ ପ୍ରାଣହାନୀ ପାଇଁ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟପ୍ରଦେଶର ରତଲାମଠାରେ ବସ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିମାନଙ୍କ ପ୍ରତି ଗଭୀର ଶୋକ ପ୍ରକଟ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, “ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିମାନଙ୍କ ପାଇଁ ମୁଁ ମର୍ମାହତ । ମୃତକଙ୍କ ପରିବାରବର୍ଗଙ୍କ ପାଇଁ ସମବେଦନା ଜ୍ଞାପନ କରିଥିଲେ । ପ୍ରଧାନମନ୍ତ୍ରୀ ରତଲାମଠାରେ ବସ ଦୁର୍ଘଟଣାରେ ଆହତ ବ୍ୟକ୍ତିମାନଙ୍କର ଆଶୁ ଆରୋଗ୍ୟ କାମନା କରିଥିଲେ ।”
ଜୁନ୍‍ ୧୯ ତାରିଖରେ ପ୍ରଗତି ମଇଦାନ ସମନ୍ୱିତ ଟ୍ରାଞ୍ଜିଟ୍ କରିଡର ପ୍ରକଳ୍ପକୁ ଉତ୍ସର୍ଗ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୯ ଜୁନ୍ ୨୦୨୨ ପୂର୍ବାହ୍ନ ୧୦.୩୦ ରେ ପ୍ରଗତି ମଇଦାନ ସମନ୍ୱିତ ଟ୍ରାଞ୍ଜିଟ୍ କରିଡର ପ୍ରକଳ୍ପର ମୁଖ୍ୟ ଟନେଲ୍ ଏବଂ ପାଞ୍ଚଟି ଭୂତଳରାସ୍ତା ଦେଶ ଉଦ୍ଦେଶ୍ୟରେ ଉତ୍ସର୍ଗ କରିବେ । ଏହି ଅବସରରେ ସେ ସମାବେଶକୁ ମଧ୍ୟ ସମ୍ବୋଧିତ କରିବେ । ସମନ୍ୱିତ ଟ୍ରାଞ୍ଜିଟ୍ କରିଡର ପ୍ରକଳ୍ପ ହେଉଛି ପ୍ରଗତି ମଇଦାନ ପୁନଃ ର୍ନିମାଣ ପ୍ରକଳ୍ପର ଏକ ଅଂଶବିଶେଷ । ପ୍ରଗତି ମଇଦାନ ସମନ୍ୱିତ ଟ୍ରାଞ୍ଜିଟ୍ କରିଡର ପ୍ରକଳ୍ପ ୯୨୦ କୋଟି ଟଙ୍କାରୁ ଅଧିକ ମୂଲ୍ୟରେ ର୍ନିମାଣ କରାଯାଇଛି ଏବଂ ସମ୍ପୂର୍ଣ୍ଣ ଭାବେ କେନ୍ଦ୍ର ସରକାରଙ୍କ ଦ୍ୱାରା ଅନୁଦାନ ପ୍ରାପ୍ତ । ପ୍ରଗତି ମଇଦାନରେ ବିକଶିତ ହେଉଥିବା ନୂତନ ବିଶ୍ୱ ସ୍ତରୀୟ ପ୍ରଦର୍ଶନୀ ଏବଂ ସମ୍ମିଳନୀ କକ୍ଷକୁ ବାଧା ମୁକ୍ତ ଏବଂ ସହଜ ଆତଯାତ ପାଇଁ ଏହା ଲକ୍ଷ୍ୟ ରଖାଯାଇଛି, ଯାହା ଦ୍ୱାରା ପ୍ରଗତି ମଇଦାନରେ ଆୟୋଜିତ କାର୍ଯ୍ୟକ୍ରମରେ ପ୍ରଦର୍ଶକ ଏବଂ ପରିଦର୍ଶକଙ୍କ ଅଂଶଗ୍ରହଣ ସହଜ ହୋଇପାରିବ । ଏହି ପ୍ରକଳ୍ପର ପ୍ରଭାବ ପ୍ରଗତି ମଇଦାନଠାରୁ ବହୁ ଆଗରେ ରହିବ କାରଣ ଏହା ସହଜ ଯାନବାହନ ଚଳାଚଳକୁ ନିଶ୍ଚିତ କରିବ, ଯାତ୍ରୀମାନଙ୍କ ସମୟ ଏବଂ ଶକ୍ତିକୁ ଏକ ବହୁଳ ଭାବେ ସଞ୍ଚୟ କରିବାରେ ସାହାଯ୍ୟ କରିବ । ସହରାଞ୍ଚଳର ଭିତ୍ତିଭୂମି ପରିବର୍ତ୍ତନ କରି ଲୋକଙ୍କ ସହଜ ଜୀବନଯାପନକୁ ସୁନିଶ୍ଚିତ କରିବା ସରକାରଙ୍କ ଦୃଷ୍ଟିଭଙ୍ଗୀର ଏକ ଅଂଶ । ମୁଖ୍ୟ ଟନେଲ୍ ରିଙ୍ଗ ରୋଡ୍ ସହିତ ପ୍ରଗତି ମଇଦାନ ଦେଇ ଯାଉଥିବା ପୁରାଣ କିଲା ରୋଡ୍ ଦେଇ ଇଣ୍ଡିଆ ଗେଟ୍ ସହିତ ସଂଯୋଗ କରୁଛି । ଛଅ ଲେନ୍‍ ବିଭାଜିତ ଟନେଲର ପ୍ରଗତି ମଇଦାନରେ ବିଶାଳ ଭୂତଳ ପାର୍କିଂକୁ ଅନ୍ତର୍ଭୁକ୍ତ କରିବା ସହିତ ଏକାଧିକ ଉଦ୍ଦେଶ୍ୟ ରହିଛି । ଟନେଲର ଏକ ଅନନ୍ୟ ବିଶେଷତ୍ୱ ହେଉଛି ପାର୍କିଂ ସ୍ଥଳର ଉଭୟ ପାଶ୍ୱର୍ରୁ ଯାତାୟାତକୁ ସୁଗମ କରିବା ପାଇଁ ମୁଖ୍ୟ ଟନେଲ ରାସ୍ତା ତଳେ ଦୁଇଟି କ୍ରସ୍ ଟନେଲ୍ ର୍ନିମାଣ କରାଯାଇଛି । ସହଜ ଯାତାୟତ ପାଇଁ ପାଇଁ ସ୍ମାର୍ଟ ଅଗ୍ନି ନିର୍ବାପକ ପରିଚାଳନା, ଆଧୁନିକ ବାୟୁ ଚଳାଚଳ ଏବଂ ସ୍ୱୟଂଚାଳିତ ଡ୍ରେନେଜ୍‌, ଡିଜିଟାଲ୍ ନିୟନ୍ତ୍ରିତ ସିସିଟିଭି ଏବଂ ଟନେଲ୍ ଭିତରେ ସର୍ବସାଧାରଣ ଘୋଷଣା ପ୍ରଣାଳୀ ଭଳି ଅତ୍ୟାଧୁନିକ ବିଶ୍ୱ ମାନର ସୁବିଧା ସହିତ ଏହା ସୁସଜ୍ଜିତ । ବହୁ ପ୍ରତୀକ୍ଷିତ ଏହି ଟନେଲ୍ ଭୈରୋଁ ମାର୍ଗ ପାଇଁ ଏକ ବିକଳ୍ପ ମାର୍ଗ ଭାବରେ କାର୍ଯ୍ୟ କରିବ, ଯାହା ଏହାର ପରିବହନ କ୍ଷମତାଠାରୁ ଅଧିକ ଚାଲିଥାଏ ଏବଂ ଭୈରୋଁ ମାର୍ଗର ଟ୍ରାଫିକ୍ ଭିଡର ଅଧାରୁ ଅଧିକ ସମ୍ଭାଳିବ ବୋଲି ଆଶା କରାଯାଉଛି । ଏହି ଟନେଲ ସହିତ ଛଅଟି ଭୂତଳ ରାସ୍ତା ରହିବ – ମଥୁରା ରୋଡରେ ଚାରିଟି, ଭୈରୋଁ ମାର୍ଗରେ ଗୋଟିଏ ଏବଂ ରିଙ୍ଗ ରୋଡ୍ ଏବଂ ଭୈରୋଁ ମାର୍ଗ ଛକରେ ଗୋଟିଏ ରହିଛି ।
ଆସନ୍ତାକାଲି ବାରଣାସୀଠାରେ ଫ୍ରାନ୍ସ ରାଷ୍ଟ୍ରପତି ଇମାନୁଏଲ ମାକରୋଂଙ୍କୁ ସ୍ଵାଗତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ସକାଳେ ବାରଣାସୀଠାରେ ଫ୍ରାନ୍ସ ରାଷ୍ଟ୍ରପତି ଇମାନୁଏଲ ମାକରୋଂଙ୍କୁ ସ୍ଵାଗତ କରିବେ । ଉଭୟ ନେତା ଏହାପରେ ମିର୍ଜାପୁର ଅଭିମୁଖେ ଯାତ୍ରା କରିବେ । ବାରଣାସୀ ଫେରିବା ପୂର୍ବରୁ ସେଠାରେ ସେମାନେ ଏକ ସୌରଶକ୍ତି କେନ୍ଦ୍ର ଉଦ୍ଘାଟନ କରିବେ । ବାରଣାସୀଠାରେ ଉଭୟ ନେତା ଦୀନ ଦୟାଲ ହସ୍ତକଳା ସଙ୍କୁଳ ପରିଦର୍ଶନ କରିବେ । ସେଠାରେ ସେମାନେ ଶିଳ୍ପୀମାନଙ୍କ ସହ ମତ ବିନିମୟ କରିବେ ଏବଂ ସେମାନଙ୍କ କଳାକୃତି ଦେଖିବେ । ପ୍ରଧାନମନ୍ତ୍ରୀ ମୋଦୀ ଏବଂ ରାଷ୍ଟ୍ରପତି ମାକରୋଂ ଏହାପରେ ବାରଣାସୀର ପ୍ରସିଦ୍ଧ ଅଶୀ ଘାଟ ଯିବେ । ସେଠାରୁ ସେମାନେ ଏକ ନୌକା ଯୋଗେ ଗଙ୍ଗାବିହାର କରି ଐତିହାସିକ ଦଶାଶ୍ଵମେଧ ଘାଟଠାରେ ପହଞ୍ଚିବେ । ପ୍ରଧାନମନ୍ତ୍ରୀ ମୋଦୀ ଏହାପରେ ଫ୍ରାନ୍ସ ରାଷ୍ଟ୍ରପତିଙ୍କ ସମ୍ମାନାର୍ଥେ ଏକ ଭୋଜି ସଭାର ଆୟୋଜନ କରିବାର କାର୍ଯ୍ୟକ୍ରମ ରହିଛି । ଅପରାହ୍ନରେ ବାରଣାସୀର ମଦୁଆଦିହ ରେଳଷ୍ଟେସନଠାରୁ ପାଟନା ପର୍ଯ୍ୟନ୍ତ ଯାତ୍ରା କରିବାକୁ ଥିବା ଏକ ଟ୍ରେନର ଶୁଭାରମ୍ଭ କରିବେ । ଏହାପରେ ସେ କେତେକ ବିକାଶମୂଳକ ପ୍ରକଳ୍ପର ଶୁଭାରମ୍ଭ କରିବା ସହ ବାରଣାସୀର ଡିଏଲଡବ୍ଲ୍ୟୁ ମଇଦାନଠାରେ ଏକ ଜନସଭାକୁ ସମ୍ବୋଧିତ କରିବାର କାର୍ଯ୍ୟକ୍ରମ ରହିଛି ।
ରୋମ ଓ ଗ୍ଲାସଗୋ ଯାତ୍ରା ଅବ୍ୟବହିତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତ୍ତି

ଇଟାଲି ପ୍ରଧାନମନ୍ତ୍ରୀ ମହାନୁଭବ ମାରିଓ ଦ୍ରାଘିଙ୍କ ଆମନ୍ତ୍ରଣକ୍ରମେ ଅକ୍ଟୋବର ୨୯- ୩୧, ୨୦୨୦ ପର୍ଯ୍ୟନ୍ତ ମୁଁ ଇଟାଲିର ରୋମ ଏବଂ ଭାଟିକାନ ସିଟି ଗସ୍ତ କରିବି ଏବଂ ଏହି ଗସ୍ତ ଶେଷରେ ନଭେମ୍ବର ୧- ୨, ୨୦୨୨୧ରେ ମୁଁ ବ୍ରିଟେନର ଗ୍ଲାସଗୋ ଗସ୍ତ କରିବି । ପ୍ରଧାନମନ୍ତ୍ରୀ ମହାନୁଭବ ବୋରିସ ଜନସନଙ୍କ ଆମନ୍ତ୍ରଣକ୍ରମେ ମୁଁ ଏହି ଗସ୍ତ କରିବାର କାର୍ଯ୍ୟକ୍ରମ ରହିଛି । ରୋମ ଠାରେ ମୁଁ ଜି-୨୦ ନେତୃବର୍ଗଙ୍କ ୧୬ଶ ଶିଖର ବୈଠକରେ ଯୋଗଦେବି ଏବଂ ସେଠାରେ ମୁଁ ଜି-୨୦ ନେତୃବର୍ଗଙ୍କ ସହିତ ବୈଶ୍ୱିକ ଆର୍ଥିକ ଓ କରୋନା ମହାମାରୀ ପରବର୍ତ୍ତି ସୁସ୍ଥାବସ୍ଥା ପୋଷଣୀୟ ବିକାଶ ଏବଂ ଜଳବାୟୁ ପରିବର୍ତ୍ତନ ଆଦି ପ୍ରସଙ୍ଗରେ ଆଲୋଚନାରେ ଯୋଗଦେବି । ୨୦୨୦ ମସିହାରେ ବିଶ୍ୱରେ କରୋନା ମହାମାରୀ ଆରମ୍ଭ ହେବା ଦିନଠାରୁ ଏହା ଜି- ୨୦ ନେତୃବର୍ଗଙ୍କ ପ୍ରଥମ ବ୍ୟକ୍ତିଗତ ସାକ୍ଷାତ ଆଲୋଚନା ଏବଂ ଏହି ଆଲୋଚନାରେ ଆମେମାନେ ସାମ୍ପ୍ରତିକ ବୈଶ୍ୱିକ ପରିସ୍ଥିତି ସଂପର୍କରେ ଅବଗତ ହେବା ସହ ଜି- ୨୦ ସଂଗଠନ କିଭଳି ଭାବେ ଆର୍ଥିକ ସହନଶୀଳତାକୁ ସୁଦୃଢ଼ କରିବା ଏବଂ ସମାବେଶୀ ତଥା ପୋଷଣୀୟ ବିକାଶ ସଂପର୍କରେ ନିଜ ନିଜ ମତ ବିନିମୟ କରିବୁ । ମୋର ଏହି ଗସ୍ତ ସମୟରେ, ମୁଁ ଭାଟିକାନ ସିଟି ଗସ୍ତ କରିବି ଏବଂ ମହାନୁଭବ ପୋପ ଫ୍ର ଫ୍ରାନ୍ସିସଙ୍କୁ ସାକ୍ଷାତ କରିବି ତଥା ସେକ୍ରେଟାରୀ ଅଫ୍‍ ଷ୍ଟେସ୍‍, ମହାମହୀମ କାର୍ଡିନାଲ ପିଏଟ୍ରୋ ପାରୋଲିନଙ୍କୁ ମଧ୍ୟ ଭେଟିବି । ଜି- ୨୦ ଶିଖର ବୈଠକ ପୃଷ୍ଠଭୂମିରେ ମୁଁ ଅନ୍ୟାନ୍ୟ ରାଷ୍ଟ୍ରର ନେତୃବର୍ଗଙ୍କୁ ମଧ୍ୟ ସାକ୍ଷାତ କରିବି ଏବଂ ସେମାନଙ୍କ ସହିତ ଭାରତର ଦ୍ୱିପାକ୍ଷିକ ସଂପର୍କ ପ୍ରସଙ୍ଗରେ ଆଲୋଚନା କରିବି । ଅକ୍ଟୋବର ୩୧ ତାରିଖ ଦିନ ଜି ୨୦ ଶିଖର ବୈଠକ ସମାପନ ହେବା ପରେ ମୁଁ ଗ୍ଲାସଗୋ ଯାତ୍ରା କରି ସେଠାରେ ଜଳବାୟୁ ପରିବର୍ତ୍ତନ ସଂକ୍ରାନ୍ତ ମିଳିତ ଜାତିସଂଘ ଫ୍ରେମ୍‍ୱାର୍କ ସମ୍ମିଳନୀ (ୟୁଏନଏଫସିସିସି)ର ୨୬ତମ ପକ୍ଷ ସମାବେଶ (କୋପ୍‍ -୨୬)ରେ ଯୋଗଦେବି । କୋପ- ୨୬ର “ବିଶ୍ୱ ନେତୃବର୍ଗଙ୍କ ଶିଖର ସମ୍ମିଳନୀ” ଶୀର୍ଷକ ଉଚ୍ଚସ୍ତରୀୟ ଆଲୋଚନାରେ ମଧ୍ୟ ଅଂଶଗ୍ରହଣ କରିବି । ଏହି ସମ୍ମିଳନୀ ନଭେମ୍ବର ୧- ୨,୨୦୨୧ରେ ଆୟୋଜିତ ହେଉଛି ଏବଂ ଏଥିରେ ବିଶ୍ୱର ୧୨୦ଟି ଦେଶର ରାଷ୍ଟ୍ର/ ଶାସନମୁଖ୍ୟମାନେ ଯୋଗ ଦେଉଛନ୍ତି । ପୃଥିବୀ ଗ୍ରହ ପ୍ରତି ଗଭୀର ସମ୍ମାନ ପ୍ରଦର୍ଶନର ସଂସ୍କୃତି ତଥା ପ୍ରକୃତି ସହିତ ସଂହତିର ସହ ସହାବସ୍ଥାନ କରିବାର ସୁଦୀର୍ଘ ପରମ୍ପରା ପାଳନ ପୂର୍ବକ, ଆମେ ସ୍ୱଚ୍ଛ ଏବଂ ଅକ୍ଷୟ ଶକ୍ତି ଉତ୍ପାଦନ, ଶକ୍ତି ସକ୍ରିୟତା, ବନୀକରଣ ଏବଂ ଜୈବ- ବିବିଧତା ଭଳି ମହତ୍ତ୍ୱାକାଂକ୍ଷୀ କାର୍ଯ୍ୟକ୍ରମମାନ ପ୍ରବର୍ତ୍ତନ କରୁଛୁ । ବର୍ତ୍ତମାନ ଭାରତ ଜଳବାୟୁ ପରବର୍ତ୍ତନକୁ ରୋକିବା ନିମନ୍ତେ ନୂତନ ଓ ସାମୂହିକ ସ୍ତରରେ କାର୍ଯ୍ୟକ୍ରମମାନ ଗ୍ରହଣ ଓ ସହନଶୀଳତା ଏବଂ ବିବିଧସ୍ତରୀୟ ସହଭାଗୀତା ନିମନ୍ତେ ନୂତନ କୀର୍ତ୍ତିମାନମାନ ସୃଷ୍ଟି କରିବାରେ ଲାଗିଛି । ଭାରତ ଏବେ ବିଶ୍ୱର କତିପୟ ପ୍ରମୁଖ ରାଷ୍ଟ୍ରମାନଙ୍କ ମଧ୍ୟରେ ଅନ୍ୟତମ ଭାବେ ମୁଣ୍ଡ ଟେକିଛି ଯେଉଁଠାରେ ଅକ୍ଷୟ ଶକ୍ତି, ବାୟୁ ଓ ସୌର ଶକ୍ତିର ସ୍ଥାପନ କ୍ଷମତା ପର୍ଯ୍ୟାପ୍ତ ମାତ୍ରାରେ ବୃଦ୍ଧି ପାଇଛି । ଡବ୍ଲୁଏଲଏସ ସ୍ତରରେ, ମୁଁ ଭାରତର ଜଳବାୟୁ ପରିବର୍ତ୍ତନକୁ ରୋକିବା ଦିଗରେ ଉଲ୍ଲେଖନୀୟ ସଫଳତାର ରେକର୍ଡ଼ ଉପସ୍ଥାପନ କରିବି । ସେହିଭଳି ଜଳବାୟୁ ପରିବର୍ତ୍ତନ ପ୍ରସଙ୍ଗ ଏବଂ କାର୍ବନ ସ୍ପେସ୍‍ର ସମାନାନ୍ତର ବିତରଣ, ଏହାର ନିରାକରଣ ଓ ସହନଶୀଳତା କ୍ଷମତା ବୃଦ୍ଧି, ଅର୍ଥ ପରିଚାଳା, ପ୍ରଯୁକ୍ତି ହସ୍ତାନ୍ତରଣ ଏବଂ ସବୁଜ ତଥା ସମାବେଶୀ ବିକାଶ ନିମନ୍ତେ ପୋଷଣୀୟ ଜୀବନଶୈଳୀର ଗୁରୁତ୍ୱକୁ ଉପଲବ୍ôଧ କରିବାର ଆବଶ୍ୟକତା ଉପରେ ବ୍ୟାପକ ଭାବେ ଦାବି ଉପସ୍ଥାପନ କରିବି । କୋପ୍‍୨୬ ଶିଖର ସମ୍ମିଳନୀ ମଧ୍ୟ ସମସ୍ତ ହିତଧାରକମାନଙ୍କୁ ତଥା ସହଭାଗୀ ରାଷ୍ଟ୍ରମାନଙ୍କୁ, ନବସୃଜକମାନଙ୍କୁ ଏବଂ ଆନ୍ତ- ସରକାରୀସ୍ତରୀୟ ସଂଗଠନଗୁଡ଼ିକ ଏହିସବୁ ଲକ୍ଷ୍ୟ ହାସଲ କରିବା ଦିଗରେ ବ୍ୟାପକ ସୁଯୋଗ ପ୍ରଦାନ କରିବ । ଏତଦ୍‍ ବ୍ୟତୀତ ଆମର ସ୍ୱଚ୍ଛ ବିକାଶ ପ୍ରକ୍ରିୟାକୁ ତ୍ୱରାନ୍ୱିତ କରିବା ନିମନ୍ତେ ଏହା ସମସ୍ତ ପ୍ରକାର ସମ୍ଭାବନାର ଉପାୟ ଚିନ୍ତା କରିବ ।
ଭାରତ-ମରକ୍କୋ ମଧ୍ୟରେ ଯୁବ ବ୍ୟାପାର କ୍ଷେତ୍ରରେ ସ୍ୱାକ୍ଷରିତ ବୁଝାମଣା ବିଷୟରେ କ୍ୟାବିନେଟଙ୍କୁ ଅବଗତ କରାଗଲା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟକୁ ଭାରତ ଏବଂ ମରୋକ୍କୋ ମଧ୍ୟରେ ଯୁବ ବ୍ୟାପାର କ୍ଷେତ୍ରରେ ସ୍ୱାକ୍ଷରିତ ବୁଝାମଣା (ଏମଓୟୁ) ସମ୍ପର୍କରେ ଅବଗତ କରାଯାଇଥିଲା । ଏହି ଏମଓୟୁ ଫେବୃଆରୀ 2019ରେ ସ୍ୱାକ୍ଷରିତ ହୋଇଥିଲା । ଏହି ଏମଓୟୁର ଉଦ୍ଦେଶ୍ୟ ହେଉଛି ଯୁବ ବ୍ୟାପାର କାର୍ଯ୍ୟକ୍ରମ ଏବଂ କାର୍ଯ୍ୟକଳାପରେ ଅଂଶଗ୍ରହଣ, ସୂଚନା ଏବଂ ଜ୍ଞାନର ଆଦାନପ୍ରଦାନ ଏବଂ ଯୁବ ବିନିମୟ ଜରିଆରେ ଦୁଇ ଦେଶ ମଧ୍ୟରେ ସହଯୋଗକୁ ସୁଦୃଢ଼ ଏବଂ ପ୍ରୋତ୍ସାହିତ କରିବା । ଯୁବ ବ୍ୟାପାରରେ ସହଯୋଗ କ୍ଷେତ୍ର ମଧ୍ୟରେ ରହିଛି : • ଯୁବ କାର୍ଯ୍ୟକ୍ରମର ଆୟୋଜନ • ଅନ୍ତର୍ଜାତୀୟ ସମ୍ମିଳନୀ ଏବଂ ସେମିନାରକୁ ଆମନ୍ତ୍ରଣ ବିନିମୟ • ପ୍ରିଂଟ ହୋଇଥିବା ସରଞ୍ଜାମ, ଫିଲ୍ମ, ଅଭିଜ୍ଞତା, ଗବେଷଣା ଏବଂ ଅନ୍ୟ ସୂଚନାର ଆଦାନପ୍ରଦାନ • ଯୁବ ଶିବିର, ଯୁବ ମହୋତ୍ସବ ଏବଂ ଅନ୍ୟ ସମବାୟ ଯୁବ କାର୍ଯ୍ୟକ୍ରମରେ ଅଂଶଗ୍ରହଣ ଏହି ଏମଓୟୁରେ ଆହୁରି ମଧ୍ୟ ଉଲ୍ଲେଖ କରାଯାଇଛି ଯେ 2019 ପରଠାରୁ ଉଭୟ ଦେଶ ବାର୍ଷିକ 10 ଦିନରୁ କମ ଅବଧି ଲାଗି 20 ଜଣିଆ ଯୁବ ପ୍ରତିନିଧି ଦଳର ବିନିମୟ କରିବେ ।